Komisijos direktyva 2004/5/EB
2004 m. sausio 20 d.
iš dalies keičianti Direktyvą 2001/15/EB, siekiant įtraukti į priedą tam tikras medžiagas
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 3 d. Tarybos direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo [1], ypač į jos 4 straipsnio 2 dalį,
pasitarusi su Maisto produktų moksliniu komitetu arba Europos maisto saugos tarnyba,
kadangi:
(1) 2001 m. vasario 15 d. Komisijos direktyva 2001/15/EB dėl medžiagų, kurios konkrečiais mitybos tikslais gali būti dedamos į specialios paskirties maisto produktus [2], nustato tam tikras medžiagų kategorijas ir kiekvienai jų numato chemines medžiagas, kurios gali būti naudojamos specialios paskirties maisto produktų gamybai. Joje numatyta, kad valstybės narės turi uždrausti prekiauti produktais, kurie neatitinka direktyvos reikalavimų, taikomų nuo 2004 m. balandžio 1 d.
(2) Direktyvos 2001/15/EB priėmimo metu tam tikros cheminės medžiagos, dedamos konkrečiais mitybos tikslais į specialios paskirties maisto produktus, parduodamus kai kuriose valstybėse narėse, negalėjo būti įtrauktos į tos direktyvos priedą, nes dar nebuvo įvertintos Maisto produktų moksliniame komitete (MPMK).
(3) Tos cheminės medžiagos, kurias nuo tada jau įvertino Maisto produktų mokslinis komitetas arba Europos maisto saugos tarnyba ir gavo teigiamą mokslinį įvertinimą, turėtų būti įtrauktos į Direktyvos 2001/15/EB priedą.
(4) Tas medžiagas turintys produktai yra parduodami tam tikrose valstybėse narėse, todėl būtina, kad ši direktyva būtų pakeista iki 2004 m. balandžio 1 d., siekiant išvengti Direktyvoje 2001/15/EB numatyto draudimo taikymo toms medžiagoms tam tikrą laikotarpį, nes tai sukeltų netinkamą rinkos iškraipymą.
(5) Direktyva 2001/15/EB turi būti atitinkamai pakeista.
(6) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2001/15/EB priedas iš dalies keičiamas atsižvelgiant į šios direktyvos priedą.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. kovo 31 d., įgyvendina šią direktyvą. Jos nedelsdamos pateikia Komisijai tų teisės aktų nuostatų tekstą ir tų nuostatų bei šios direktyvos koreliacinę lentelę.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2004 m. sausio 20 d.